РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/244-13

24. јун 2013. године

Б е о г р а д

**З А П И С Н И К**

**29. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ,**

**ОДРЖАНЕ 24. ЈУНА 2013. ГОДИНЕ**

 Седница је почела у 12,00 часова.

 Седници је председавао Петар Петровић, председник Одбора.

 Седници су присуствовали чланови Одбора: Ласло Варга, Маја Гојковић, Павле Марков, Милица Радовић, Срђан Миковић и Срђан Спасојевић.

 Седници су присуствовали Мехо Омеровић (заменик Мирне Косановић), Бранислав Митровић (заменик Ивана Јоковића) и Јасмина Обрадовић (заменик Владимира Цвијана).

Седници нису присуствовали чланови Одбора: Светислава Булајић, Ненад Константиновић, Биљана Хасановић Кораћ, Слободан Хомен, Катарина Ракић и Драган Николић, нити њихови заменици.

 На предлог председника Одбора једногласно је усвојен следећи:

**Д н е в н и р е д :**

 1. Утврђивање предлога закључка поводом разматрања Извештаја о раду Агенције за борбу против корупције за 2012. годину;

 2. Утврђивање предлога закључка поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности за 2012. годину;

 3. Разно.

**Прва тачка дневног рада:** **Утврђивање предлога закључка поводом разматрања Извештаја о раду Агенције за борбу против корупције за 2012. годину;**

 Одбор је већином гласова утврдио Предлог закључка, са следећим сугестијама Срђана Миковића на текст Предлога који је припремила стручна служба:

- У тачки 1. став 2. брише се реч „све“;

 - У тачки 4. брише се став 2 (прихваћено је предложено алтернативно решење);

 - У тачки 7. бришу се зарез и речи: „у складу са препорукама Агенције за борбу против корупције, ратификацијом међународних уговора, доношењем нових, као и изменама и допунама важећих закона, уз уважавање међународних стандарда, “ и зарез и речи: „као и да ће изградити потребан правни оквир за разматрање и праћење примене препорука Агенције за борбу против корупције“.

На основу члана 238. став 2. Пословника Народне скупштине (Пречишћени текст), Одбор за правосуђе, државну управу и локалну самоуправу поднео је:

И З В Е Ш Т А Ј

Одбор за правосуђе, државну управу и локалну самоуправу је, у складу са чланом 238. став 1. Пословника Народне скупштине (Пречишћени текст), размотрио Годишњи извештај о раду Агенције за борбу против корупције за 2012. годину, са Извештајем о спровођењу Националне стратегије за борбу против корупције и Акционог плана за примену Националне стратегије за борбу против корупције за 2012. годину, који је поднет Народној скупштини на основу члана 26. Закона о Агенцији за борбу против корупције, и утврдио Предлог закључка који доставља Народној скупштини на разматрање и усвајање.

Одбор предлаже да се Предлог закључка, у складу са чланом 167. Пословника Народне скупштине (Пречишћени текст), разматра по хитном поступку.

 За известиоца Одбора и представника предлагача на седници Народне скупштине одређен је Петар Петровић, председник Одбора.

**Друга тачка дневног реда:** **Утврђивање предлога закључка поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности за 2012. годину;**

Одбор је већином гласова утврдио Предлог закључка, са следећим сугестијама Срђана Миковића на текст Предлога који је припремила стручна служба:

 - У тачки 2. став 1. бришу се зарези и речи: „у складу са иницијативама Повереника за информације од јавног значаја и заштиту података о личности“.

 - У тачки 3. брише се став 2.

 - У тачки 4. бришу се речи: „и изградити потребан правни оквир за разматрање и праћење примене препорука Повереника за информације од јавног значаја и заштиту података о личности“.

На основу члана 238. став 2. Пословника Народне скупштине (Пречишћени текст), Одбор за правосуђе, државну управу и локалну самоуправу поднео је:

И З В Е Ш Т А Ј

Одбор за правосуђе, државну управу и локалну самоуправу је, у складу са чланом 238. став 1. Пословника Народне скупштине (Пречишћени текст), размотрио Извештај о спровођењу Закона о слободном приступу информацијама од јавног значаја и Закона о заштити података о личности за 2012. годину, који је поднет Народној скупштини на основу члана 36. Закона о слободном приступу информацијама од јавног значаја и члана 58. Закона о заштити података о личности, и утврдио Предлог закључка који доставља Народној скупштини на разматрање и усвајање.

Одбор предлаже да се Предлог закључка, у складу са чланом 167. Пословника Народне скупштине (Пречишћени текст), разматра по хитном поступку.

 За известиоца Одбора и представника предлагача на седници Народне скупштине одређен је Петар Петровић, председник Одбора.

**Трећа тачка дневног реда:** **Разно.**

 У оквиру ове тачке, председник Петар Петровић је подсетио присутне чланове Одбора на **Јавно слушање о Извештају о раду Националног превентивног механизма за превенцију тортуре за 2012. годину** које, 26. јуна, организују заједно Одбор за правосуђе, државну управу и локалну самоуправу и Одбор за људска и мањинска права и равноправност полова, и позвао их да узму учешће у раду овог скупа.

На предлог председника, чланови Одбора Милица Радовић, Маја Гојковић и Неђо Јовановић, као чланови Радне групе за представке,одређени су да присуствују Твининг радионици, која ће се одржати у среду, 26. јуна 2013. године, са почетком у 9,30 часова, у сали III Дома НС, на тему „Примери добре праксе у ЕУ који се односе на рад одбора који се баве захтевима грађана, жалбама и петицијама“.

 Седница је завршена у 13,00 часова.

 Седница је тонски снимана.

 СЕКРЕТАР ПРЕДСЕДНИК

 Љиљана Милетић Живковић Петар Петровић